Nariadenie Komisie (EHS) č. 1981/83
z 18. júla 1983,
ktorým sa šiestykrát mení a dopĺňa nariadenie (EHS) č. 1842/81, pokiaľ ide o poskytovanie upravených náhrad pre obilie vyvážané vo forme určitých alkoholických nápojov
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (EHS) č. 2727/75 z 29. októbra 1975 o spoločnej organizácii trhu s obilím [1], naposledy zmenené a doplnené nariadením (EHS) č. 1451/82 [2] a najmä na jeho článok 16 ods. 6 a článok 24,
so zreteľom na nariadenie Rady (EHS) č. 1188/81 z 28. apríla 1981, ktorým sa ustanovujú všeobecné pravidlá poskytovania upravených náhrad pre obilie vyvážané vo forme určitých alkoholických nápojov ako aj kritériá stanovenia čiastky náhrady a ktorým sa mení a dopĺňa nariadenie (EHS) č. 3035/80 o určitých výrobkoch, na ktoré sa nevzťahuje príloha II k zmluve [3] a najmä na jeho článok 12,
keďže nariadenie Komisie (EHS) č. 1842/81 [4], naposledy zmenené a doplnené nariadením (EHS) č. 2938/82 [5], ustanovuje postup poskytovania upravených náhrad pre obilie vyvážané vo forme určitých alkoholických nápojov;
keďže v niektorých prípadoch sa zelený slad používa namiesto obyčajného sladu; keďže je preto potrebné určiť povolený obsah vlhkosti tohto výrobku, ako aj koeficient, ktorý sa použije na prepočet ekvivalentnej hmotnosti zeleného sladu na obyčajný slad s obsahom vlhkosti 7 %;
keďže obilná whisky je opísaná v článku 17 nariadenia (EHS) č. 1842/81 ako výrobok získaný z 15 % jačmeňa alebo rovnocenného množstva sladu a 85 % obilnín; keďže hoci tieto množstvá ako celok približne zodpovedajú skutočnosti, prekračujú alebo naopak nedosahujú množstvá, ktoré sa skutočne použijú v každom liehovare; keďže je za týchto podmienok vhodné zrušiť v článku 17 všetky odkazy na takéto množstvá;
keďže opatrenia stanovené v tomto nariadení sú v súlade so stanoviskom Riadiaceho výboru pre obilniny,
PRIJALA TOTO NARIADENIE:
Článok 1
Nariadenie (EHS) č. 1842/81 sa týmto mení a dopĺňa takto:
1. článok 1 ods. 3 sa nahrádza takto:
"3. Na účely tohto nariadenia je hmotnosť obilnín, ktorá sa zohľadní pri výpočte platby, čistou hmotnosťou obilnín, ak je obsah vlhkosti najviac 16 %. Ak je obsah vlhkosti použitých obilnín vyšší ako 16 % a najviac 17 %, zohľadní sa pri platbe čistá hmotnosť znížená o 1 %. Ak je obsah vlhkosti použitých obilnín vyšší ako 17 %, ale najviac 18 %, zníženie sa rovná 2 %. Ak je obsah vlhkosti použitých obilnín vyšší ako 18 %, zníženie sa rovná 2 % za každý percentuálny bod vlhkosti nad 16 %.
Na účely tohto nariadenia je hmotnosť iného než zeleného sladu uvedeného v článku 10, ktorá sa zohľadní pri výpočte platby, čistou hmotnosťou sladu, ak je obsah vlhkosti najviac 7 %. Ak je obsah vlhkosti použitého sladu vyšší ako 7 %, avšak najviac 8 %, pri platbe sa zohľadní čistá hmotnosť znížená o 1 %. Ak je obsah vlhkosti použitého sladu vyšší ako 8 %, zníženie sa rovná 2 % za každý percentuálny bod vlhkosti nad 7 %.
Štandardnou metódou spoločenstva pre určovanie obsahu vlhkosti obilnín určených na výrobu alkoholických nápojov podľa nariadenia (EHS) č. 1188/81 je metóda uvedená v prílohe II k nariadeniu (EHS) č. 2731/75."
2. 10 sa nahrádza takto:
"článok 10
Koeficient výpočtu ekvivalentu sladu jačmeňa uvedený v článku 7 nariadenia (EHS) č. 1188/81 je 1,33.
Ak je však slad, ktorý je predmetom kontroly, sladom zeleným s obsahom vlhkosti od 43 do 47 %, koeficient výpočtu rovnocennej hmotnosti zeleného sladu na slad s obsahom vlhkosti 7 % je 0,57."
3. článok 17 sa nahrádza takto:
"Článok 17
Na účely článku 16:
a) "obilná whisky" znamená whisky vyrobenú zo sladu a obilnín;
b) "sladová whisky" znamená whisky vyrobenú výlučne zo sladu;
c) "írska whisky kategórie A" znamená whisky vyrobenú zo sladu a obilnín, s obsahom sladu nižším ako 30 %;
d) "írska whisky kategórie B" znamená whisky vyrobenú z jačmeňa a sladu, s obsahom sladu vyšším ako 30 %;
e) percentuálny podiel rôznych druhov obilnín použitých na výrobu alkoholických nápojov uvedených v článku 13 ods. 2 sa určí na základe celkového množstva rôznych druhov obilnín použitých na výrobu alkoholických nápojov uvedených v článku 2 nariadenia (EHS) č. 1188/81."
Článok 2
Toto nariadenie nadobúda účinnosť tretí deň od jeho uverejnenia v Úradnom vestníku Európskych spoločenstiev.
Bude sa uplatňovať od 1. augusta 1983.
Toto nariadenie je záväzné vo svojej celistvosti a je priamo uplatniteľné vo všetkých členských štátoch.
V Bruseli 18. júla 1983